**Elverpigen Helena.**

For nylig, da jeg havde klippet græsset ved frysehuset i Ålstrup, hørte jeg en lyd, der ikke burde være der. Lyden kom nede fra dammen, og det lød som et meget lille barn, der græd.

Jeg gik ned til vandet for at undersøge, hvor lyden kom fra. Det var svært at se noget, for den kom inde fra de høje dunhammere. Til sidst var jeg nødt til at gå ud i vandet og mudderet, for at undersøge det rigtigt. Der, midt mellem siv og rør, så jeg et mærkeligt syn. Der sad en lille alf, ikke større end 15 cm, og holdt sig fast til nogle dunhammere, mens hun græd højt. Hun havde mudder og andemad på sin fine grønne kjole, og hun havde tværet mudder rundt i ansigtet, når hun prøvede at tørre tårerne væk. Hun var så forfærdelig lille, så forfærdelig alene og så helt forfærdeligt ked af det.

Da hun fik øje på mig, slugte hun sin gråd og sad helt stille. Hun så ud til at være meget bange.

Jeg rakte meget forsigtigt hånden ud og løftede hende op. Jeg kunne mærke, hun rystede af skræk, men da jeg meget stille og forsigtigt gik ind på bredden og satte mig, blev hun efterhånden mere rolig.

Jeg sad længe og tænkte på, hvad jeg kunne gøre, for at få det lille væsen til at blive glad igen.

Jeg kunne synge en sang for hende. Men hvis hun var bare lidt musikalsk, ville det nok ikke være en god ide.

Jeg kunne give hende en is, men jeg havde ingen is med.

Men jeg havde en flaske vand, der havde stået i solen og var blevet lidt varm. Jeg hældte lidt af det op i min hule hånd, og sagde, at hun lige skulle vaske sit ansigt lidt.

Da hun havde gjort det, bad hun om lidt mere vand, som jeg skulle hælde over hendes hår, der også var noget klistret af mudder.

Bagefter rystede hun hovedet, og så sad hun der med en masse gule krøller, et par strålende blå øjne og et meget bekymret ansigt.

”Hvad laver du dog her Tommelise?” spurgte jeg.

”Jeg hedder ikke Tommelise. Jeg hedder Helena, og når jeg er rigtig glad, hedder jeg Hahalena,

og når jeg er ked af det, hedder jeg slet ikke noget.”

”Så hedder du nok ikke noget nu,” sagde jeg.

”Nej. Ikke ret meget i hvert fald.”

”Men hvad laver du her?”

Så fortalte lille Helena, at hun egentlig boede nede ved en dæmning, hvor der var en skrænt, hvor hendes far og mor havde en bolig inde i skrænten og hvor hun altid havde boet og hvor hun skulle bo indtil hun var blevet stor nok til at komme i skole og lære at flyve så hun kunne få vinger og hvor hun boede med sine søstre og brødre og at de alle sammen var begyndt at gå i skole og hun var helt alene hjemme og det var så kedeligt.

Hun snakkede så hurtigt, at jeg knap kunne følge med, så jeg fik hende til at forklare det lidt mere.

Bagefter fortalte Helena, at hun så gerne ville prøve at flyve. Derfor havde hun overtalt en ung svale til at flyve en tur med hende. Men svalen kom af en eller anden grund til at tabe hende ned i dammen. Helena kunne løbe oven på al den andemad, der dækkede vandet, men da hun kom ind mellem sivene, sank hun i, og hun var lige ved at drukne i vand og mudder. Nu begyndte hun at snøfte igen. ”Jeg var så bange,” sagde hun. ”Måske kan jeg ikke komme hjem. Og jeg vil ikke bo i alt det mudder. Jeg savner min mor.” Nu græd hun rigtigt.

”Nu skal du se her,” sagde jeg. ”Du sætter dig her på min skulder. Så tager vi min bil, og så kører jeg dig hjem. Jeg tror nok, du bor ved Amstrup. Når vi kommer derned, fortæller du bare, hvor jeg skal gå hen. Så finder vi nok din mor og far.”

Det ville Helena godt. Der var jo ikke så mange andre muligheder, kunne hun godt forstå.

Da vi kom ned til dæmningen, gik vi lidt hen langs stranden, og pludselig råbte hun så højt og hoppede op og ned på min skulder, at hun nær var faldet ned. Jeg nåede lige at fange hende, inden hun faldt.

Så kom der en masse alfer. De snakkede i munden på hinanden, men de turde ikke komme helt tæt på. De var nok bange for mig.

Jeg satte mig ned. Græsset var lidt vådt, men hvad betyder et par våde bukser, når der er en lille elverpige, der er ked af det. Da jeg havde siddet lidt, mens Helena stod på min flade hånd og fortalte, hvad hun havde oplevet, landede hendes far ved siden af hende.

Han takkede, fordi jeg havde hjulpet hans lille datter. Bagefter lovede han, at hvis Ålstrup Mose og dammen ved frysehuset blev rene, så der var klart vand, ville han bygge en sommerbolig i Ålstrup.

Det ville glæde mig meget. For alle ved jo, at der hvor alfer og elverfolk bor, der er mennesker altid glade og hjælper hinanden.

Alle ved også, at hvor alfer og elverfolk bor, kommer alle børn til at være lige så glade og smukke som alferne.

Det passer! Man kan allerede se det på nogle af børnene i Ålstrup, selv om alferne kun har været på besøg nogle få gange.

Mogens Højmark